Қонуни Ҷумҳурии Тоҷикистон

Дар бораи ворид намудани тағйиру иловаҳо ба Кодекси мурофиавии мадании Ҷумҳурии Тоҷикистон

**Моддаи 1.** Ба Кодекси мурофиавии мадании Ҷумҳурии Тоҷикистон, ки бо қонуни Ҷумҳурии Тоҷикистон аз 5 январи соли 2008 қабул шудааст (Ахбори Маҷлиси Олии Ҷумҳурии Тоҷикистон, с. 2008, №1, қ. 1, мод. 6, мод. 7; с. 2010, №1, мод. 6; с. 2012, №7, мод. 72; с. 2014, №7, қ. 1, мод. 388, №12, мод. 821; с. 2015, №11, мод. 953; с. 2016, №5, мод. 360; с. 2018, №1, мод. 6; с. 2019, №1, мод. 6, № 6, мод. 314; с. 2020, № 7-9, мод. 603; с. 2021, №12, қ. 2, мод. 691; с. 2022, №1-3, мод. 6, мод. 7, №7, мод. 440, №12, қ. 2, мод. 770; с. 2023, №11, мод. 460; с. 2024, №1-2, мод. 7), тағйиру иловаҳои зерин ворид карда шаванд:

1. Дар моддаи 225:

- дар сархати шашум аломати нуқта ба аломати нуқтавергул «;» иваз карда шавад;

- сархати ҳафтум бо мазмуни зерин илова карда шавад:

«- давлати хориҷӣ дорои масунияти судӣ бошад.».

2. Моддаи 390 дар таҳрири зерин ифода карда шавад:

**«Моддаи 390. Масунияти судии ташкилотҳои байналмилалӣ. Масунияти дипломатӣ**

1. Масунияти судии ташкилотҳои байналмилалӣ бо санадҳои байналмилалие, ки Тоҷикистон онҳоро эътироф кардааст ва қонунҳои Ҷумҳурии Тоҷикистон муайян карда мешавад.

2. Даст кашидан аз масунияти судӣ бояд бо тартиби пешбининамудаи қонуни давлати хориҷӣ ё қоидаҳои ташкилоти байналмилалӣ ба амал бароварда шавад. Дар ин ҳолат суд парвандаро бо тартиби муқаррарнамудаи Кодекси мазкур баррасӣ менамояд.

3. Намояндагиҳои дипломатии давлатҳои хориҷие, ки дар Ҷумҳурии Тоҷикистон аккредитатсия шудаанд, дигар шахсони дар қонун ё санадҳои ҳуқуқии байналмилалии эътирофнамудаи Ҷумҳурии Тоҷикистон зикргардида вобаста ба парвандаҳои маданӣ дар доираи муайяннамудаи меъёри ҳуқуқии байналмилалӣ ё санадҳои ҳуқуқии байналмилалии эътирофнамудаи Тоҷикистон мавриди юрисдиксияи судҳои Ҷумҳурии Тоҷикистон қарор доранд.».

3. Боби 431 бо мазмуни зерин илова карда шавад:

**«БОБИ 431. ИСТЕҲСОЛОТИ ПАРВАНДАҲО БО ИШТИРОКИ ДАВЛАТИ ХОРИҶӢ**

**Моддаи 3971. Истеҳсолоти парвандаҳо бо иштироки давлати хориҷӣ**

1. Пешниҳод намудани даъво ба суди Ҷумҳурии Тоҷикистон нисбат ба давлати хориҷӣ, ҷалби давлати хориҷӣ ҷиҳати иштирок дар парванда ба сифати ҷавобгар ё шахси сеюм, гузоштани ҳабс ба молу мулки ба давлати хориҷӣ тааллуқдошта, ки дар ҳудуди Ҷумҳурии Тоҷикистон қарор дорад, андешидани тадбирҳои таъминотии дигар нисбат ба ин молу мулк, ситониш аз ин молу мулк бо тартиби иҷрои ҳалномаи суд, инчунин баррасии дархостҳо дар бораи эътироф ва иҷрои маҷбурии ҳалномаҳои судҳои хориҷӣ нисбат ба молу мулки дар ҳудуди Ҷумҳурии Тоҷикистон қарордоштаи давлати хориҷӣ мутобиқи Қонуни Ҷумҳурии Тоҷикистон «Дар бораи масунияти юрисдиксионии давлати хориҷӣ ва моликияти он дар Ҷумҳурии Тоҷикистон» ва бо тартиби муқаррарнамудаи Кодекси мазкур, агар санадҳои ҳуқуқии байналмилалие, ки Тоҷикистон онҳоро эътироф кардааст ё қонунҳои Ҷумҳурии Тоҷикистон тартиби дигарро пешбинӣ накарда бошанд, амалӣ карда мешаванд.

2. Парвандаҳои маданӣ бо иштироки давлати хориҷӣ бо тартиби қоидаҳои умумии истеҳсолоти даъвогӣ бо хусусиятҳои муқаррарнамудаи боби мазкур, бобҳои 42 ва 43 Кодекси мазкур ва дигар қонунҳо баррасӣ карда мешаванд. Дархост дар бораи эътироф ва иҷрои маҷбурии ҳалномаи судҳои хориҷӣ нисбат ба молу мулки дар ҳудуди Ҷумҳурии Тоҷикистон қарордоштаи давлати хориҷӣ аз ҷониби суд тибқи тартиби муқаррарнамудаи боби 44 Кодекси мазкур, бо хусусиятҳои муқаррарнамудаи боби мазкур, баррасӣ карда мешавад.

3. Суд парвандаҳои маданӣ бо иштироки давлати хориҷиро то гузаштани нӯҳ моҳ аз рӯзи ба суд ворид шудани аризаи даъвогӣ баррасӣ ва ҳал менамояд.

**Моддаи 3972. Тобеияти судии парвандаҳои маданӣ бо иштироки давлати хориҷӣ**

1. Тобеияти парвандаҳои маданӣ бо иштироки давлати хориҷӣ тибқи қоидаҳои боби 3 Кодекси мазкур муайян карда мешавад.

2. Парвандаҳои маданӣ бо иштироки давлати хориҷӣ, ба истиснои парвандаҳое, ки дар моддаҳои 27 ва 28 Кодекси мазкур пешбинӣ шудаанд, аз ҷониби Суди Олии Ҷумҳурии Тоҷикистон, Суди Вилояти Мухтори Кӯҳистони Бадахшон, судҳои вилоятҳо ва суди шаҳри Душанбе баррасӣ карда мешаванд.

3. Даъво нисбат ба давлати хориҷӣ ба суди маҳалли истиқомат ё ҷойгиршавии даъвогар пешниҳод карда мешавад.

4. Дархост дар бораи иҷрои маҷбурии ҳалномаи судҳои хориҷӣ нисбат ба молу мулки давлати хориҷӣ, ки дар ҳудуди Ҷумҳурии Тоҷикистон қарор дорад, аз ҷониби суди маҳалли ҷойгиршавии ин молу мулк баррасӣ карда мешавад.

**Моддаи 3973. Ҳуқуқ ва уҳдадориҳои мурофиавии давлати хориҷӣ, намояндагӣ**

1. Давлати хориҷӣ дар баробари шаҳрвандон ва ташкилотҳои Ҷумҳурии Тоҷикистон аз ҳуқуқҳои мурофиавӣ истифода мебарад ва уҳдадориҳои мурофиавиро ба зимма дорад, аз ҷумла ҳуқуқ дорад пешбурди парвандаро дар суд ба воситаи намоянда ба роҳ монад.

2. Ваколатҳои намояндаи давлати хориҷӣ бояд дар ваколатнома ё дигар ҳуҷҷати тасдиқкунанда ифода ёбанд ва тибқи қонунгузории Ҷумҳурии Тоҷикистон ё қонунгузории давлати хориҷӣ, бо назардошти талаботи пешбининамудаи моддаи 398 Кодекси мазкур, ба расмият дароварда шаванд.

3. Намояндаи давлати хориҷӣ ҳуқуқ дорад аз номи давлати хориҷие, ки ӯ вакилӣ мекунад, ҳама амалҳои мурофиавиро анҷом диҳад, ба истиснои амалҳои дар қисми 4 моддаи мазкур пешбинишуда, агар дар ваколатнома ё дигар ҳуҷҷати тасдиқкунанда тартиби дигаре пешбинӣ нашуда бошад.

4. Дар ваколатнома ё дигар ҳуҷҷати тасдиқкунанда бояд ҳуқуқҳои зерин махсус зикр гарданд:

1) имзо намудани ҷавоби аризаи даъвогӣ;

2) эътироф намудани даъво;

3) даст кашидан аз масунияти судӣ, масуният нисбат ба тадбирҳои таъминотии даъво, масуният нисбат ба иҷрои ҳалномаи суд;

4) пешниҳод намудани даъвои муқобили даъво, тағйир додани асос ё мавзуи даъвои муқобили даъво;

5) бастани созиши оштӣ;

6) ба шахси дигар вогузоштани ваколати намояндагии худ;

7) гирифтани хабарномаи судӣ (аз ҷумла нусхаи санадҳои судӣ);

8) шикоят овардан ба санадҳои судӣ;

9) имзо ва пешниҳод намудани ариза дар бораи аз нав баррасӣ намудани санадҳои судӣ аз рӯйи ҳолатҳои нав ошкоршуда;

10) гирифтани маблағ ва дигар молу мулки ба фоидаи ӯ гузаронидашуда**.**

**Моддаи 3974. Пешниҳод намудани аризаи даъвогӣ**

1. Аризаи даъвогӣ оид ба баҳс бо давлати хориҷӣ ва ҳуҷҷатҳои ба он замимагардида бояд ба талаботи моддаҳои 134 ва 135 Кодекси мазкур мувофиқат намоянд ва бо нусхаи аризаи даъвогӣ ва ҳуҷҷатҳои ба он замимагардида мувофиқи шумораи ҷавобгарон ва шахсони сеюм пешниҳод карда шаванд.

2. Ба аризаи даъвогӣ, инчунин тарҷумаи ба таври дахлдор тасдиқгардида ва ҳуҷҷатҳои ба он замимагардида ба забони расмӣ ё яке аз забонҳои расмии давлати хориҷии дар парванда иштироккунанда замима карда мешаванд.

**Моддаи 3975. Хусусиятҳои андешидани тадбирҳо оид ба таъмини даъво**

1. Тадбирҳо оид ба таъмини даъво аз ҷониби суд тибқи аризаи шахсони иштироккунандаи парванда бо тартиби муқаррарнамудаи боби 13 Кодекси мазкур андешида мешаванд, ба истиснои ҳолатҳое, ки агар давлати хориҷӣ ва молу мулки дар ҳудуди Ҷумҳурии Тоҷикистон қарордоштаи он аз масуният нисбат ба тадбирҳо оид ба таъмини даъво бархӯрдор аст ва давлати хориҷӣ аз ин масуният даст накашидааст.

2. Тадбирҳое, ки суд оид ба таъмини даъво андешидааст, мумкин аст бекор карда шаванд, агар дар ҷараёни муҳокимаи судии парванда муқаррар карда шавад, ки давлати хориҷӣ ва молу мулки дар ҳудуди Ҷумҳурии Тоҷикистон қарордоштаи он аз масуният нисбат ба тадбирҳо оид ба таъмини даъво ё масуният нисбат ба иҷрои ҳалномаи суд бархӯрдор аст ва давлати хориҷӣ аз ин масуният даст накашидааст.

**Моддаи 3976. Фиристодан ва супоридани хабарномаҳои судӣ ва дигар ҳуҷҷатҳои судӣ ба давлати хориҷӣ**

1. Фиристодани хабарномаи судӣ дар бораи оғоз намудани истеҳсолоти парванда дар суди Ҷумҳурии Тоҷикистон ва дигар ҳуҷҷатҳои судӣ ба давлати хориҷӣ тавассути роҳҳои дипломатӣ амалӣ карда мешавад. Санаи супоридани ҳуҷҷатҳои мазкур санаи гирифтани хабарномаи судӣ аз ҷониби идораи амаликунандаи сиёсати хориҷии давлати дахлдори хориҷӣ ҳисобида мешавад.

2. Супориши суди Ҷумҳурии Тоҷикистон оид ба супоридани ҳуҷҷатҳо ба давлати хориҷӣ ва анҷом додани дигар амалҳои мурофиавӣ бо тартиби пешбининамудаи қонунгузории Ҷумҳурии Тоҷикистон ва санадҳои ҳуқуқии байналмилалии эътирофнамудаи Тоҷикистон, ки тартиби расондани ёрии ҳуқуқиро танзим мекунанд, ба расмият дароварда мешавад.

3. Хабарномаи судӣ, ки ба давлати хориҷӣ супорида мешавад, дар ду нусха тартиб дода шуда, аз ҷониби суд тасдиқ ва бо тарҷумаи ба таври дахлдор тасдиқшуда ба забони расмӣ ё яке аз забонҳои расмии давлати хориҷии дар парванда иштироккунанда ҳамроҳ карда мешавад.

4. Хабарномаи судии дар қисмҳои 1 ва 2 моддаи мазкур зикр­гардидаро суд метавонад бевосита бо забонхат ба намояндаи давлати хориҷӣ супорад, агар ӯ дар парванда иштирок намояд ва тибқи тартиби муқарраргардида ваколатҳои дахлдор дошта бошад.

5. Давлати хориҷие, ки моҳиятан дар муҳокимаи судии парвандаи бар зидди ӯ оғозшуда иштирок кардааст, наметавонад ба он такя кунад, ки супоридани ҳуҷҷатҳо дар бораи муҳокимаи судӣ бар хилофи муқаррароти қисмҳои 1 ва 2 моддаи мазкур сурат гирифтааст.

6. Хабарномаи судӣ дар бораи таъин намудани маҷлиси пешакии судӣ ё дар бораи таъин намудани парванда ба муҳокимаи судӣ ба давлати хориҷӣ бо тартиби муқаррарнамудаи моддаи мазкур на дертар аз ду моҳ то рӯзи маҷлиси судӣ фиристода мешавад.

**Моддаи 3977. Хусусияти маҷлиси пешакии судӣ ва қатъ кардани истеҳсолоти парванда**

1. Дар маҷлиси пешакии судӣ, ки мутобиқи моддаи 155 Кодекси мазкур гузаронида мешавад, суд бо иштироки тарафҳо, ҳамчунин, масъалаи мавҷуд будани масунияти судии давлати хориҷиро нисбат ба баҳси баррасишаванда ҳал мекунад.

2. Дар сурати ҳозир нашудани намояндаи давлати хориҷӣ, ки дар бораи сана, вақт ва маҳалли баргузории маҷлиси пешакии судӣ ба таври дахлдор огоҳонида шудааст, суд дар асоси маводи дар парванда мавҷудбуда ҳалнома қабул мекунад.

3. Агар маводи дар парванда мавҷудбуда ба суд барои баровардани хулоса дар маҷлиси пешакии судӣ оид ба мавҷуд будани масунияти судии давлати хориҷӣ нисбат ба баҳси баррасишаванда имкон надиҳад, ин масъала бояд дар рафти муҳокимаи судӣ ҳал карда шавад.

4. Ҳолатҳои муқаррарнамудаи суд ва хулоса дар бораи мавҷуд будани масунияти юрисдиксионии давлати хориҷӣ бояд дар санади судие, ки аз рӯйи натиҷаҳои баррасии парванда қабул шудааст, дарҷ карда шаванд.

5. Дар сурате, агар суд дар маҷлиси пешакии судӣ ё ҳангоми муҳокима дар маҷлиси судӣ ба хулоса ояд, ки давлати хориҷӣ масунияти судӣ дорад, суд пешбурди парвандаро нисбат ба он қатъ менамояд.

**Моддаи 3978. Хулосаи мақомоти давлатӣ, ташкилотҳои дигар ва коршиносон оид ба масъалаҳои татбиқи масунияти юрисдиксионӣ**

1. Вазорати корҳои хориҷии Ҷумҳурии Тоҷикистон бо ташаб­буси суд ё бо ташаббуси худ вобаста ба татбиқи масунияти юрисдиксионӣ оид ба масъалаҳои зерин хулоса медиҳад:

- оид ба ҳолати ҳуқуқии ташкилот, мақомоти ҳокимияти давлатӣ, шахси мансабдоре, ки дар баррасии парванда ба сифати давлати хориҷӣ ҷалб карда мешаванд;

- оид ба мавҷудияти амалигардонии ваколатҳои мустақили ҳокимият дар амалҳои давлати хориҷӣ;

- оид ба мавҷудияти масунияти юрисдиксионии давлати хориҷӣ ва моликияти он дар Ҷумҳурии Тоҷикистон;

- оид ба ҳаҷми масунияти юрисдиксионие, ки дар давлати хориҷӣ ба Ҷумҳурии Тоҷикистон пешниҳод карда мешавад;

- оид ба дигар масъалаҳое, ки ба ваколати мақомоти давлатии зикргардида дохил мешаванд.

2. Суд метавонад бо тартиби муқарраргардида, ҳамчунин, ба мақомот ва ташкилотҳои дигари Ҷумҳурии Тоҷикистон ва хориҷи кишвар барои мусоидат ва тавзеҳот оид ба масъалаҳое, ки мавзуи баҳс мебошанд, муроҷиат кунад ё коршиносонро (мутахассисонро) ҷалб намояд.

3. Хулоса ва тавзеҳоти гирифташуда бояд аз ҷониби суд бо назардошти маҷмӯи далелҳои дар парванда мавҷудбуда баҳо дода шаванд.

**Моддаи 3979. Татбиқи принсипи мутақобила**

1. Ҳангоми баррасии парванда нисбат ба давлати хориҷӣ суди Ҷумҳурии Тоҷикистон бо ташаббуси худ ё бо дархости тарафҳо метавонад принсипи мутақобиларо татбиқ намояд.

2. Таносуби ҳаҷми масунияти юрисдиксионие, ки давлати хориҷӣ ба Ҷумҳурии Тоҷикистон пешниҳод намудааст, аз ҷониби суд дар асоси далелҳои пешниҳоднамудаи тарафҳо ва хулосаи Вазорати корҳои хориҷии Ҷумҳурии Тоҷикистон муайян карда мешавад.

3. Агар исбот шавад, ки дар давлати хориҷие, ки нисбат ба он масъалаи масунияти юрисдиксионӣ ба миён омадааст, ба Ҷумҳурии Тоҷикистон масунияти юрисдиксионӣ нисбат ба андозаи маҳдуде, ки ба давлати хориҷӣ дар Ҷумҳурии Тоҷикистон пешниҳод гардидааст, дода шудааст, он гоҳ суд ҳангоми ҳалли ин масъала дар асоси принсипи мутақобила ҳуқуқ дорад аз ҳамон андозаи масунияти юрисдиксионие, ки Ҷумҳурии Тоҷикистон дар давлати дахлдори хориҷӣ дорад, барояд.

4. Хулосаи асосноки суд дар бораи татбиқи принсипи мутақобила ва мутобиқи он маҳдуд кардани масунияти юрисдиксионии давлати хориҷӣ ҳангоми баррасии парвандаи мушаххас дар ҳалномаи суд, ки аз рӯйи натиҷаҳои ин парванда қабул шудааст, нишон дода мешавад.

**Моддаи 39710. Ҳалномаи ғоибона**

1. Суд метавонад тибқи қоидаҳои муқаррарнамудаи боби 22 Кодекси мазкур пас аз муқаррар намудани шартҳои зерин нисбат ба давлати хориҷӣ, ки дар муҳокимаи суди Ҷумҳурии Тоҷикистон иштирок накардааст, ҳалномаи ғоибона қабул намояд:

1) риояи талаботи моддаи 3976 Кодекси мазкур;

2) аз рӯзи супоридани ҳуҷҷатҳо ба давлати хориҷӣ оид ба оғози истеҳсолоти парванда нисбат ба он на камтар аз ду моҳ гузашта бошад;

3) тибқи қонунҳои Ҷумҳурии Тоҷикистон давлати хориҷӣ аз масунияти судӣ истифода намебарад;

4) давлати хориҷӣ дар бораи ба муҳлати оқилона ба таъхир гузоштани маҷлиси судӣ дархост пешниҳод накарда бошад ё дархости мазкур аз ҷониби суд асоснок рад карда шуда бошад.

2. Аз рӯйи натиҷаи баррасии парванда дар ғоибии давлати хориҷие, ки дар парванда ҷавобгар мебошад, бо назардошти ҳамаи шартҳои пешбининамудаи қисми 1 моддаи мазкур, суд метавонад дар ғоибии давлати хориҷии мазкур ҳалномаи ғоибона қабул намояд.

3. Нусхаи ҳалномаи суд на дертар аз панҷ рӯз пас аз қабули он бо тартиби муқаррарнамудаи моддаи 3976 Кодекси мазкур аз ҷониби суд ба давлати хориҷӣ фиристода мешавад.

4. Давлати хориҷӣ дар давоми ду моҳ аз рӯзи ба ӯ бо тартиби муқаррарнамудаи моддаи 3976 Кодекси мазкур супоридани нусхаи ҳалномаи дар қисми 2 моддаи мазкур зикргардидаи суд, ҳуқуқ дорад бо тартиби пешбининамудаи Кодекси мазкур аз болои он шикоят намояд.

5. Аз болои ҳалномаи ғоибонаи суд тарафҳо, инчунин, метавонанд дар давоми як моҳи баъди ба охир расидани муҳлати аз ҷониби ҷавобгар пешниҳод намудани ариза оид ба бекор кардани ин ҳалномаи суд ва дар сурате, ки агар чунин ариза пешниҳод шуда бошад, дар давоми ду моҳ аз рӯзи баровардани таъиноти суд дар бораи рад кардани қонеъ гардондани ин ариза, бо тартиби кассатсионӣ шикоят намоянд.

**Моддаи 39711. Имтиёз ва масуниятҳои давлати хориҷӣ дар ҷараёни муҳокимаи судӣ**

1. Дар ҷараёни баррасии парванда бо иштироки давлати хориҷӣ аз ҷониби суд ба ин давлати хориҷӣ ҷаримаи судӣ таъин карда намешавад ва аз ин давлати хориҷӣ дар бораи пешпардохти хароҷоти судӣ вобаста ба баррасии парванда талаб карда намешавад.

2. Муқаррароти қисми 1 моддаи мазкур ба суд ҷиҳати рӯёнидани хароҷоти судӣ аз давлати хориҷӣ тибқи қоидаҳои муқаррарнамудаи боби 7 Кодекси мазкур, ҳангоми қабули ҳалномаи суд аз рӯйи натиҷаи моҳиятан баррасӣ намудани парванда, монеъ намегардад.

**Моддаи 39712. Тартиби иҷро намудани санадҳои судӣ нисбат ба давлати хориҷӣ**

1. Иҷро намудани санадҳои судӣ, ки нисбат ба давлати хориҷӣ ва молу мулки дар ҳудуди Ҷумҳурии Тоҷикистон қарордоштаи он қабул гардидаанд, дар асоси натиҷаи баррасии даъво ё аризаи дахлдор оид ба эътироф ва иҷрои ҳалномаҳои судҳои хориҷӣ ва арбитражи хориҷӣ тибқи қонунгузории Ҷумҳурии Тоҷикистон дар бораи истеҳсолоти иҷро амалӣ карда мешавад.

2. Суд бо тартиби муқаррарнамудаи моддаи 3976 Кодекси мазкур давлати хориҷиро дар бораи эътибори қонунӣ пайдо кардани санади судӣ ва додани варақаи иҷро огоҳ мекунад.».

**Моддаи 2.** Қонуни мазкур пас аз интишори расмӣ мавриди амал қарор дода шавад.

**Президенти Ҷумҳурии Тоҷикистон Эмомалӣ Раҳмон**

**ш. Душанбе, 13 ноябри соли 2024, №2090**

Қарори

Маҷлиси миллии

Маҷлиси Олии Ҷумҳурии Тоҷикистон

**Оид ба Қонуни Ҷумҳурии Тоҷикистон «Дар бораи ворид намудани тағйиру иловаҳо ба Кодекси мурофиавии мадании Ҷумҳурии Тоҷикистон»**

Мутобиқи моддаи 60 Конститутсияи Ҷумҳурии Тоҷикистон Маҷлиси миллии Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Дар бораи ворид намудани тағйиру иловаҳо ба Кодекси мурофиавии мадании Ҷумҳурии Тоҷикистон» ҷонибдорӣ карда шавад.

**Раиси Маҷлиси миллии Маҷлиси Олии**

**Ҷумҳурии Тоҷикистон Рустами Эмомалӣ**

**ш. Душанбе, 5 ноябри соли 2024, №534**

Қарори

Маҷлиси намояндагони

Маҷлиси Олии Ҷумҳурии Тоҷикистон

**Оид ба қабул кардани Қонуни Ҷумҳурии Тоҷикистон «Дар бораи ворид намудани тағйиру иловаҳо ба Кодекси мурофиавии мадании Ҷумҳурии Тоҷикистон»**

Мутобиқи моддаи 60 Конститутсияи Ҷумҳурии Тоҷикистон Маҷлиси намояндагони Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Дар бораи ворид намудани тағйиру иловаҳо ба Кодекси мурофиавии мадании Ҷумҳурии Тоҷикистон» қабул карда шавад.

**Раиси Маҷлиси намояндагони**

**Маҷлиси Олии Ҷумҳурии Тоҷикистон М. Зокирзода**

**ш. Душанбе, 1 октябри соли 2024, №1406**